Nykytanssiteos kahden transnaisen siskoudesta. Kehojen dialogi, kannattelu ja samaistuva katse painavat ihoon jälkiä läheisyydestä, lohdusta ja kivusta.
Nykytanssiteos kahden transnaisen siskoudesta. Kehojen dialogi, kannattelu ja samaistuva katse painavat ihoon jälkiä läheisyydestä, lohdusta ja kivusta. Siskous ei ole annettu. Se syntyy katseessa, joka tunnistaa. Kosketuksessa, joka jää. Päätöksessä olla toiselle lähellä, yhä uudelleen, vaikka läsnäolo ei ole koskaan yksiselitteistä. Traces of Your Skin on nykytanssiteos kahden transnaisen välisestä siskoudesta. Se tarkastelee valittua perhettä suhteena, joka syntyy tekemisessä: koskettamisessa, kannattelussa ja katseessa. Siskous ei perustu yhteiseen lapsuuteen, vaan jaettuihin kokemuksiin, samaistumiseen ja päätökseen olla toiselle olemassa. Esityksessä kehot koskettavat, kannattelevat ja ohjaavat toisiaan. Ne silittävät, harovat, pitävät kiinni ja irrottavat. Liike rakentuu suhteesta, jossa toinen keho on samanaikaisesti tuttu ja muuttuva. Iho toimii pintana, johon muistot ja odotukset jättävät jäljen. Turva ja lohtu kietoutuvat pelkoon, kateuteen ja kipuun. Feminiinisyys näyttäytyy jaettuna kokemuksena ja materiaalina, joka tuntuu omalta, mutta on muotoutunut muistojen ja odotusten kautta. Näyttämöllä se saa levätä ilman ulkopuolista määrittelyä, asettuen syliin ja lempeään läheisyyteen. ** Teoksen koreografit ja esiintyjät Amanda 007 ja Lydia Ofi Teresia ovat työskennelleet yhdessä yli 15 vuoden ajan ystävinä, siskoina ja taiteellisina kumppaneina Amanda & Lydia -duona. Heidän yhteinen liikekielensä on syntynyt pitkäkestoisessa vuoropuhelussa ja jaetuissa kokemuksissa transtaustaisina esiintyjinä. Teos liikkuu nykytanssin, performatiivisuuden ja ballroomin vaikutteiden risteyksessä, mutta rakentuu ennen kaikkea esiintyjien välisestä suhteesta. Työryhmään kuuluvat lisäksi äänisuunnittelija Olli Lautiola, valosuunnittelija Kristian Palmu, pukusuunnittelija Joona Huotari-Andreou sekä skenografi Landys Roimola, joiden työ kytkeytyy osaksi teoksen liikettä, kehoa ja tilaa. Traces of Your Skin viipyy siinä, mitä kahden kehon välillä tapahtuu, kun ei tarvitse selittää tai esittää. Koreografia, tanssi: Lydia Ofi Teresia Koreografia, tanssi: Amanda 007 Äänisuunnittelu: Olli Lautiola Valosuunnittelu: Kristian Palmu Pukusuunnittelu: Huotari-Andreou Joona Skenografia: Landys Roimola Sisältöhuomio: Esitys sisältää alastomuutta, kovaa ääntä, teatterisavua ja välkkyviä valoja. Ikäraja: 18